Na Cava na Matanitu ni Kalou?
Kena iSau Vakaivolatabu
Na Matanitu ni Kalou e dua dina na matanitu e tauyavutaka na Kalou o Jiova.
Ena uasivia sara na matanitu vakatamata na ivakarau ni veiliutaki.
Ena iVolatabu na “matanitu ni kalou” e vakatokai tale ga me “matanitu vakalomalagi,” ni veiliutaki mai lomalagi. (Marika 1:14, 15; Maciu 4:17)
Veiliutaki. Sa lesi Jisu Karisito na Kalou me Tui ni Matanitu qai solia vua na lewa e uasivia na veiliutaki vakatamata. (Maciu 28:18) E vakayagataka vinaka o Jisu na kaukaua e soli vua, sa vakadeitaka tale ga ni iLiuliu nuitaki qai dau yalololoma. (Maciu 4:23; Marika 1:40, 41; 6:31-34; Luke 7:11-17)
Ena veidusimaki ni Kalou, sa digitaka oti o Jisu mai na veimatanitu o ira “mera lai veiliutaki vakatui, mera liutaka na vuravura” mai lomalagi.—Vakatakila 5:9, 10.
Kena Dede.
E dau veiliutaki ga ena gauna lekaleka na matanitu vakatamata, ia na Matanitu ni Kalou ena sega sara ni vakarusai.—Taniela 2:44.
Lewena. O koya e cakava na loma ni Kalou ena vakarurugi ena Matanitu ni Kalou, se mani vanua cava e cavutu mai kina.—Cakacaka 10:34, 35.
Lawa. E sega ni vakatabuya wale ga na ivalavala ca na lawa (se ivakaro) ni Matanitu ni Kalou. E veisautaka sara ga nodra ivakarau ni bula na vakarurugi kina.
Kena ivakaraitaki, e kaya na iVolatabu: “‘Mo lomani Jiova na nomu Kalou ena lomamu taucoko, ena nomu vinaka taucoko, kei na nomu vakasama taucoko.’ Qo na ivunau levu duadua, na kena imatai tale ga. E vaka kina na kena ikarua, ‘Mo lomana na kainomu me vaka nomu lomani iko.’” (Maciu 22:37-39)Na nodra lomana na Kalou kei na kainodra e uqeti ira kina mera dau veikauaitaki qai caka vinaka.
Vuli. E vakarautaka na Matanitu ni Kalou e dua na ivakatagedegede cecere mera muria o ira na vakarurugi kina, qai vakavulici ira ena sala mera rawata kina na ivakatagedegede qori.—Aisea 48:17, 18.
Ka ena Cakava. E sega ni vutuniyau na Matanitu ni Kalou ni vakayagataki ira na vakarurugi kina. Ena vakayacora ga na loma ni Kalou, okati kina nodra bula tawamudu ena vuravura parataisi o ira na lomani koya dina.—Aisea 35:1, 5, 6; Maciu 6:10; Vakatakila 21:1-4.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn